রাষ্ট্রীয় টেলিকম সংস্থাগুলো জুনের মধ্যে লাভজনক হতে হবে: আইসিটি প্রতিমন্ত্রী
ডাক, টেলিযোগাযোগ ও আইসিটি প্রতিমন্ত্রী জুনাইদ আহ্‌মেদ পলক বলেছেন, চলতি বছরের জুনের মধ্যে মুনাফা শুরু করতে না পারলে টেলিকম বিভাগের আওতাধীন কোম্পানিগুলোর কর্মকর্তাদের নিজ নিজ প্রতিষ্ঠান ছাড়তে হবে।
তিনি বলেন, 'যদি প্রতিষ্ঠান ২০২৩ সালের জুনের মধ্যে লাভজনক হতে না পারে, তাহলে সেই কোম্পানির কর্মকর্তারা আর থাকবেন না এবং আমাদের কোম্পানিগুলোর বিষয়ে কঠিন সিদ্ধান্ত নিতে হতে পারে। কোনো আপস হবে না।'
আজ রোববার সচিবালয়ে ডাক ও টেলিকম বিভাগের আওতাধীন বিভিন্ন দপ্তর ও কোম্পানির কর্মকর্তাদের সঙ্গে বৈঠকে এ মন্তব্য করেন তিনি।
টেলিকম বিভাগের অধীনে থাকা কোম্পানিগুলো হচ্ছে বাংলাদেশ টেলিকমিউনিকেশন কোম্পানি লিমিটেড, বাংলাদেশ সাবমেরিন ক্যাবল কোম্পানি লিমিটেড, টেলিটক বাংলাদেশ লিমিটেড, টেলিফোন শিল্প সংস্থা লিমিটেড, বাংলাদেশ ক্যাবল শিল্প লিমিটেড এবং বাংলাদেশ স্যাটেলাইট কোম্পানি লিমিটেড।
প্রতিমন্ত্রী পলক জানান, এসব প্রতিষ্ঠানের মধ্যে মাত্র দুটি—বাংলাদেশ ক্যাবল শিল্প লিমিটেড এবং বাংলাদেশ সাবমেরিন ক্যাবল কোম্পানি লিমিটেড—লাভজনক প্রতিষ্ঠান।
লাভবান দুটি প্রতিষ্ঠানকেও মুনাফা আরও বাড়াতে কাজ করতে হবে বলে জানান প্রতিমন্ত্রী।

ডাক, টেলিযোগাযোগ ও আইসিটি প্রতিমন্ত্রী জুনাইদ আহ্‌মেদ পলক বলেছেন, চলতি বছরের জুনের মধ্যে মুনাফা শুরু করতে না পারলে টেলিকম বিভাগের আওতাধীন কোম্পানিগুলোর কর্মকর্তাদের নিজ নিজ প্রতিষ্ঠান ছাড়তে হবে।